**Colind cu sufletul aprins**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aş vrea să te colind pe înserat

Când fulgul mă sărută jucăuş

Ca-n primavara-n care te-am curtat

Şi-ai devenit în versul meu arcuş.

Aş vrea să te colind la asfinţit

Sub bradu-mpodobit multicolor,

De sărbători să ştii că mi-am dorit

Să mă înalt pe cer cu tine-n zbor.

Aş vrea să te colind în zori de zi

Pe fiecare filă din cuprins,

Să conjugăm în doi verbu-a iubi

Cu sufletul de dragoste aprins.

- Te-aştept pe pragul ultimului cer

Când îngerii se duc în lumea lor,

În noaptea-n care ninge a mister

Şi pe pământ nu-i vreun colindător

Mai îndrăzneţ s-ajungă pân-aici,

La porţile de sus, de-atâta frig,

Nu se zăresc prin ceaţa densă nici

Arhangheli să m-audă când te strig.

De-atâtea ori visez c-ai rătăcit

Cărarea care urc-atât de-abrupt

Sau că sub pasul greu şi obosit

De căutări şi treptele s-au rupt.

Ioan Grigoraș Liliana Trif